Eiropa pašlaik acīmredzami atgūst spēku. Gan ekonomiskā, gan politiskā ziņā mums ir iespēja rīkoties, un pozitīvā notikumu attīstība to vēl vairāk veicina. Taču nevajadzētu slīgt pašapmierinātībā. Jumts vienmēr būtu jālabo, kamēr saule vēl spīd.

Tādējādi eurozonas struktūra ir stabilāka nekā jebkad agrāk, taču tas nenozīmē, ka tās izveide ir pabeigta. Pārdomu dokumentā par ekonomiskās un monetārās savienības padziļināšanu un Pārdomu dokumentā par ES finanšu nākotni, kurus Komisija iesniedza kā daļu no turpmākiem pasākumiem pēc Baltās grāmatas par Eiropas nākotni, tiek atgādināts, kāds ir pašreizējo stāvoklis, un ieskicēta iespējamā virzība līdz 2025. gadam.





Runā par stāvokli Savienībā paustais aicinājums uz vienotību, efektivitāti un demokrātisko pārskatatbildību ir īpaši būtisks ekonomiskās un monetārās savienības izveides pabeigšanai.

·Vienotība: euro ir Eiropas Savienības vienotā valūta, un tam, kas ir paredzēts eurozonai, vajadzētu būt paredzētam un aptvert arī dalībvalstis, kuras plāno pievienoties eurozonai nākotnē. Izņemot Apvienoto Karalisti un Dāniju, visas dalībvalstis, kas nav eurozonas dalībnieces, ir juridiski apņēmušās agrāk vai vēlāk pievienoties eurozonai. Turklāt, Apvienotajai Karalistei izstājoties no ES, eurozonas valstu ekonomika veidos aptuveni 85 % no ES kopējā iekšzemes kopprodukta. ES politiskā un ekonomiskā integrācija, kuras centrā ir vienotais tirgus, nozīmē to, ka gan eurozonas dalībvalstu, gan dalībvalstu, kas nav eurozonas dalībnieces, nākotne jau tagad ir savstarpēji saistīta, un gan eurozonas dalībvalstīm, gan ES kopumā ir svarīgi, lai eurozona būtu spēcīga un stabila. Tāpēc šajā pasākumu kopumā ietvertajos priekšlikumos kā ekonomiskās un monetārās savienības savstarpēji saistītas daļas ir risināti jautājumi, kuri skar gan eurozonas dalībvalstu, gan dalībvalstu, kas nav eurozonas dalībnieces, vajadzības un intereses.

·Efektivitāte: stiprākai ekonomiskajai un monetārajai savienībai ir vajadzīga stingrāka pārvaldība un pieejamo resursu efektīvāka izmantošana. Pašreizējā sistēma joprojām atspoguļo visdažādākos lēmumus, kuri pieņemti, lai risinātu vēl nepieredzētas krīzes radītās problēmas. Tādējādi dažkārt ir notikusi instrumentu daudzkāršošana un noteikumi kļuveuši specifiskāki, kas rada sarežģījumus un dublēšanās risku. Starpvaldību nolīgumu lielāka sinerģija, vienkāršotas procedūras un iekļaušana ES tiesiskajā regulējumā stiprinātu pārvaldību un lēmumu pieņemšanu. Arī tas, ka visas izmaiņas, ko Komisija ierosinājusi šodien iesniegtā pasākumu kopuma ietvaros, var īstenot saskaņā ar spēkā esošajiem ES Līgumiem, ir efektivitātes apsvērumu dēļ.

·Demokrātiskā pārskatatbildība: Ekonomiskās un monetārās savienības izveides pabeigšana nozīmē arī lielāku politisko atbildību un pārredzamību par to, kādus lēmumus kurš pieņem dažādos līmeņos.

Tāpēc lēmumu pieņemšanas Eiropas dimensija ir jātuvina iedzīvotājiem un vairāk jāizvirza valstīs notiekošo diskusiju priekšplānā, kā arī jānodrošina, ka gan valstu parlamentiem, gan Eiropas Parlamentam ir pietiekamas pilnvaras pārraudzīt ES ekonomikas pārvaldības vadību. Tādējādi būtu jāpalielinās līdzatbildībai un atklātībai saistībā ar to, kā tiek pieņemti kolektīvie lēmumi un kā par to tiek informēta sabiedrība.

Pēdējos gados daudzi ir pauduši viedokli par ekonomiskās un monetārās savienības izveides pabeigšanu. Domas var atšķirties, taču vairums ir vienisprātis, ka jāturpina iesāktais darbs. Ārkārtīgi būtisku ieguldījumu ir devis arī Eiropas Parlaments un svarīgās diskusijas Eurogrupā .

Šajā paziņojumā ir sniegts kopsavilkums par Komisija šodien iesniegtās iniciatīvas pamatojumu un saturu. Tajā ir arī atgādināts, ka šis pasākumu kopums ir iekļauts plašākā ceļvedī virzībai uz Eiropas ekonomiskās un monetārās savienības padziļināšanu līdz 2025. gadam un paredz rīcības plāna grafiku nākamajos 18 mēnešos.

2.ŠODIEN IESNIEGTĀS INICIATĪVAS

Kā norādīts 2017. gada runā par stāvokli Savienībā un to pavadošajā nodomu vēstulē, šodien iesniegtajās iniciatīvās ir paredzēti turpmāki pasākumi ekonomiskās un monetārās savienības izveides pabeigšanai.